OpenLLM-France/wikimedia huggingface dataset:
# Antimitòtic

Un antimitòtic és un fàrmac que inhibeix la mitosi (la divisió cel·lular). Aquests fàrmacs interrompen els microtúbuls, que són estructures que separen els cromosomes quan es divideix una cèl·lula. Els inhibidors mitòtics s'utilitzen en el tractament del càncer, perquè les cèl·lules canceroses són capaces de créixer i, eventualment, estendre’s pel cos (metàstasi) mitjançant divisió mitòtica contínua. Així, les cèl·lules canceroses són més sensibles a la inhibició de la mitosi que les cèl·lules normals. Els antimitòtics també s'utilitzen en citogenètica (estudi dels cromosomes), on s'atura la divisió cel·lular en una fase on es pugui examinar fàcilment els cromosomes.
Els antimitòtics deriven de substàncies naturals com els alcaloides de les plantes i impedeixen que les cèl·lules pateixin mitosi en interrompre la polimerització de microtúbuls, evitant així el creixement cancerós. Els microtúbuls són proteïnes llargues que s'estenen a través de la cèl·lula i mouen els components cel·lulars al voltant. Els microtúbuls són polímers llargs formats per unitats més petites (monòmers) de la proteïna tubulina. Els microtúbuls es creen durant les funcions normals de les cèl·lules mitjançant l'assemblatge (polimerització) de components de la tubulina i es desmunten quan ja no els cal. Una de les funcions importants dels microtúbuls és moure i separar els cromosomes i altres components de la cèl·lula per a la divisió cel·lular (mitosi). Els inhibidors mitòtics interfereixen amb el muntatge i desmuntatge de la tubulina en polímers de microtúbuls. Això interromp la divisió cel·lular, generalment durant la fase de mitosi (M) del cicle cel·lular quan els dos conjunts de cromosomes totalment formats se separen per formar les cèl·lules filles.
Exemples d'inhibidors mitòtics freqüentment utilitzats en el tractament del càncer inclouen paclitaxel, docetaxel, vinblastina, vincristina i vinorelina. La colquicina i la griseofulvina són inhibidors mitòtics utilitzats, respectivament, en el tractament de la gota i la onicomicosi (fong de les ungles).

## Referències

* 1 2 «What Are the Different Types of Chemotherapy Drugs?». American Cancer Society. Arxivat de l'original el 2007-07-17. [Consulta: 5 agost 2007].
* ↑ «Definition of mitotic inhibitor». National Cancer Institute. [Consulta: 5 agost 2007].
* ↑ «Treatment Options: Mitotic Inhibitors». Drug Digest. Arxivat de l'original el 2007-02-16. [Consulta: 5 agost 2007].
# Nicolás Guillén

Nicolás Cristóbal Guillén Batista (Camagüey, Cuba, 10 de juliol de 1902 - L'Havana, Cuba, 16 de juliol de 1989) va ser un poeta cubà. Guillén va ser, al costat de José Martí, el Poeta Cubà per antonomàsia.
La seva producció poètica gira al voltant de dos grans temes: l'exaltació del negre i la situació social. Gràcies al valor intrínsec de la seva obra, així com al de la d'Emilio Ballagas i Luis Palés Matos, els problemes de l'ètnia negra han adquirit relleu i categoria dins de l'àmbit de la literatura de la llengua espanyola. Al costat de composicions que imiten el ritme de les danses negres, hi ha les d'intenció social, en les quals es barreja una mena de messianisme ètnic. La seva militància comunista, que data de 1937, li va valer presons i persecucions. El 1954 va ser guardonat amb el Premi Lenin de la Pau entre els pobles.
Quan es va instaurar règim revolucionari, el 1959, va ser un dels seus defensors més destacats. Després de la revolució va compondre poemaris com Tengo (1964) o El diario que a diario (1972).
El 1961 va ser elegit president de la Unió Nacional d'Escriptors i Artistes de Cuba.
Molts dels seus poemes han estat musicalitzats per artistes com Ignacio Villa, Quilapayún, Paco Ibáñez, Inti Illimani i Xulio Formoso, que va enregistrar l'any 1975 un àlbum completament dedicat a la seva obra, titulat Guillén el del son entero.

## Obra poètica

* Poemas de transición (1927-1931)
* Cerebro y corazón (1928)
* Motivos de son (1930)
* España (1937)
* El son entero (1947)
* El soldado Miguel Paz y el sargento José Inés
* Elegías (1948-1958)
* La paloma de vuelo popular (1958)
* Tengo (1964)
* En algún sitio de la primavera (1966)
* El gran zoo (1967)
* La rueda dentada (1972)
* El diario que a diario (1972)
* Por el mar de las Antillas anda un barco de papel (1977-1978)
* Sol de domingo
* Hay Que Tener Bolunta
* Balada de los dos abuelos
* Soldadito Boliviano
* La Muralla
* Sensemayá

## Referències

* Consuelo Hernández, Nicolás Guillén y su legado, MACLAS. Latin American Essays. Middle Atlantic Council of Latin American Studies. Volum XVII. Virginia Commonwealth University. 2004. pp. 50-63.
* Raquel Chang-Rodriguez, Veus d'Hispanoamèrica, 3a Ed. Nicolas Guillen, Thomson Heinle. Boston, 2004. p. 371-379.
* Keith Ellis En algún sitio de la primavera / Amor y revolución permanente: nueva poesía de amor de Nicolás Guillén, Fundació Sinsonte (Zamora, 2006).

## Vegeu també

* Literatura llatinoamericana

## Enllaços externs

* Fundació Nicolás Guillén. (castellà)
* Nicolás Guillén al Centre Virtual Cervantes. (castellà)
* Cervantes Virtual. Pàgina sobre Nicolás Guillén a Cervantes Virtual. (castellà)
# Cultura de Kunda

La cultura de Kunda, que té les seves arrels en la cultura swideriense, fou una societat caçadora-recol·lectora mesolítica, de la zona forestal del Bàltic. Aquesta cultura es va estendre cap a l'est, a través de Letònia, Estònia, Lituània i el nord de Rússia, i data entre el mil·lenni IX aC i el mil·lenni V aC (datació basada en el carboni 14). Porta el nom de la ciutat estoniana de Kunda, uns 110 quilòmetres a l'est de Tallin, al Golf de Finlàndia, prop d'on es va descobrir el primer assentament estudiat àmpliament.
La majoria dels assentaments de Kunda es troben a prop de la vora dels boscos, al costat de rius, llacs o pantans. Els ants van ser àmpliament caçats, potser amb l'ajut de gossos entrenats per a la caça. També es té proves de la cacera de foques a les costes, i de la pesca als rius. Existeix una rica indústria òssia, especialment amb relació als arts de pesca. Les eines eren decorades amb dissenys geomètrics simples, que manquen de la complexitat de les comunitats contemporànies de la cultura Maglemosià, cap al sud-oest.
La cultura de Kunda va ser succeïda per la cultura de Narva, que utilitzaven la ceràmica i mostren alguns trets de la producció d'aliments.

## Localització d'assentaments

* Kunda, Estònia
* Pulli, Estònia
* Luga, Leningrad
* Pasieniai, Lituània
* Ristola, Finlàndia
* Velizh, Rússia
* Zvejnieki, Letònia

## Referències

* ↑ Niskanen, Markku. «The Origin of the Baltic-Finns». The Mankind Quarterly, 2002. [Consulta: 16 juliol 2013].
* ↑ Shaw i Jameson, 1999, p. 346.

## Bibliografia

* Shaw, Ian; Jameson, =Robert. Blackwell Publishing. A Dictionary of Archaeology, 1999. ISBN 0-631-23583-3.
# DEN 1048-3956

DEN 1048-3956 és una nana marró a uns 13 anys llum de la Terra en la constel·lació d la Màquina Prneumàtica, un dels objectes més propers a la Terra. És un objecte tènue en el cel, amb una magnitud aparent de 17.
El 2005 es va descobrir per radioastronomia una poderosa fulguració d'aquest objecte.

## Referències

* 1 2 Derek Homeier «The effective temperature scale of M dwarfs» (en anglès). Astronomy and Astrophysics, 2013, pàg. 15–15. DOI: 10.1051/0004-6361/201321346.
* 1 2 3 4 5 6 Afirmat a: Gaia Data Release 2. Llengua del terme, de l'obra o del nom: anglès. Data de publicació: 25 abril 2018.
* ↑ Edgardo Costa «The Solar Neighborhood. XIV. Parallaxes from the Cerro Tololo Inter-American Observatory Parallax Investigation--First Results from the 1.5 m Telescope Program» (en anglès). Astronomical Journal, 1, 01-07-2005, pàg. 337–349. DOI: 10.1086/430473.
* ↑ URL de la referència: http://www.chara.gsu.edu/~thenry/RECONS/TOP100.posted.htm. Arxiu de l'URL: https://www.webcitation.org/6BhvhePDG?url=http://www.chara.gsu.edu/~thenry/RECONS/TOP100.posted.htm. Data d'arxivament: 26 octubre 2012.
* ↑ Sarah E. Logsdon «The Brown Dwarf Kinematics Project (BDKP). IV. Radial velocities of 85 late-M and L dwarfs with MagE». The Astrophysical Journal Supplement Series, 1, 23-09-2015, pàg. 18. DOI: 10.1088/0067-0049/220/1/18.
* ↑ «2MASSI J1048147-395606 -- Brown Dwarf (M<0.08solMass)». Centre de Données astronomiques de Strasbourg. [Consulta: 15 desembre 2009].
* ↑ «Quiescent Radio Emission from Southern Late-Type M Dwarfs and a Spectacular Radio Flare from the M8 Dwarf DENIS 1048–3956». The Astrophysical Journal, 626, 1, 10-06-2005, pàg. 486-497. Arxivat de l'original el 18 de setembre 2020. DOI: 10.1086/429788 [Consulta: 1r gener 2010].

## Enllaços externs

* Image Den 1048-3956
* The nearest stars: DEN 1048-3956
# Hasdrúbal

Hasdrúbal (llatí: Hasdrubal) o Asdrúbal (en grec antic: Ἀσδρούβας, Asdrubas) és un nom de fonts d'origen cartaginès. Prové de la llatinització del púnic 𐤏𐤆𐤓𐤁𐤏𐤋 (‘zrb‘l), que significa 'Baal és ajuda', en referència a la deïtat feniciopúnica Baal. Fou un nom comú en la civilització cartaginesa, i en el món grecoromà fou molt conegut gràcies a diversos generals de la Segona Guerra Púnica, principalment Hasdrúbal Barca.
Modernament, a partir del Renaixement, el nom ha tengut certa difusió a l'Europa occidental, i és usat en la hispanofonia i la italofonia.

## Personatges
### Cartaginesos

Els següents personatges de la història de Cartago portaren el nom d'Hasdrúbal:
* Hasdrúbal (1), fill de Magó, general del segle v aC
* Hasdrúbal (2), fill de l'anterior, general del segle iv aC
* Hasdrúbal (3), general a la Guerra de Sicília (segle iv aC
* Hasdrúbal (4), fill d'Hannó, general a la Primera Guerra Púnica, derrotat a Adis (255 aC) i a Panorm (251 aC)
* Hasdrúbal (5), gendre d'Hamílcar Barca, general entre la Primera i la Segona Guerra Púnica (241-218 aC)
* Hasdrúbal (6), membre del senat cartaginès que, quan el 218 aC els ambaixadors romans exposaren als cartaginesos les seves peticions, s'hi oposà fermament i cridà a la guerra
* Hasdrúbal Barca (7), general a la Segona Guerra Púnica, derrotat a Bècula (208 aC) i al Metaure (207 aC)
* Hasdrúbal (8), general a la Segona Guerra Púnica, segon d'Hanníbal Barca a la batalla de Cannes (216 aC)
* Hasdrúbal el Calb (9), comandant de l'expedició a Sardenya durant la Segona Guerra Púnica (215 aC)
* Hasdrúbal (10), fill de Giscó, general a la Segona Guerra Púnica, vencedor a Ilorca (211 aC) i derrotat a Ilipa (206 aC) i al Bàgrades (203 aC)
* Hasdrúbal el Navarc (11), almirall cap al final de la Segona Guerra Púnica (203 aC)
* Hasdrúbal el Cabrit (12), ambaixador després de la batalla de Zama (202 aC) per negociar la pau amb els romans
* Hasdrúbal el Boetarca (13), general a la Tercera Guerra Púnica
* Hasdrúbal (14), nét de Massinissa, general a la Tercera Guerra Púnica
* Hasdrúbal de Gades (15), va rebre la ciutadania romana de Pompeu el 81 aC
* Hasdrúbal Clitòmac, filòsof cartaginès, deixeble de Carnèades i posteriorment escolarca de l'Acadèmia

### Moderns

* Asdrubale de' Medici (segle xvi), noble italià
* Asdrubale Mattei (1556 - 1638), noble i col·leccionista italià
* Asdrúbal Fontes (1922 - 2006), pilot de curses automobilístiques uruguaià
* Asdrúbal Baptista (1947 - 2020), polític veneçolà
* Asdrúbal Aguiar (1949), polític veneçolà

## Referències

* ↑ Geus, Klaus. Prosopographie der literarisch bezeugten Karthager. Leuven: Peeters, 1994 (Orientalia Lovaniensia Analecta, 59 = Studia Phoenicia, 13).
* ↑ Benz, Frank L. Personal names in the Phoenician and Punic inscriptions. Roma: Biblical Institute Press, 1972 (Studia Pohl 8).
* 1 2 «Hasdrubal». Behind the Name.
* ↑ Els nombres entre parèntesis fan referència a les entrades del Pauly-Wissowa.
# Ana Martinez de Luco

Ana Martinez de Luco (País Basc, 1960) és monja i fundadora del centre de reciclatge Sure We Can. Sure We Can és l'únic centre de reciclatge sense ànim de lucre de Nova York.
Els objectius d'Ana de Luco inclouen la creació de llocs de treball decent per a tothom, que inclouen immigrants, discapacitats, ancians, pobres i persones sense llar.

## Biografia

Ana de Luco es va convertir en monja a 19 anys. Va dirigir tallers, ensenyant a la gent sobre el funcionament de les cooperatives de treballadors. La seva afiliació religiosa és Germanes per a la Comunitat Cristiana.
De Luco es va traslladar a la ciutat de Nova York el 2004 i va fundar Sure We Can el 2007.
El 2016, va renunciar a la seva posició de direcció principal a Sure We Can.

## Galeria

* Centre de reciclatge Sure We Can de Brooklyn, Nova York - 2019
* Ana i Eugene, fundadors de Sure We Can, a la celebració de la compra de lots McKibbin del Dia de la Terra 2023
* Ana Martínez de Luco toca la guitarra a la celebració del Dia de la Terra 2023

## Referències

* 1 2 3 Kilgannon, Corey. «A 'Street Nun' Who Specializes in Redemption». The New York Times, 19-06-2015.
* ↑ Davenport, Emily. «Brooklyn-based recycling coalition calls for funding from City Council Brooklyn Paper» (en anglès americà). Brooklyn Paper, 23-06-2020. [Consulta: 26 juny 2020].
* ↑ Escobar, Allyson. «'Eco-Nun' Helps Brooklynites to Go Green». The Tablet, 16-01-2020.
* ↑ Berardi, Francesca. «Meet the street nun helping people make a living from New York's cans». The Guardian, 01-03-2019.
* ↑ Anaki, Loubna. «Ana, nonne des rues, Robin des Bois de la canette solidaire» (en francès). RFI, 11-01-2020.
* ↑ Magdaleno, Cristina. «Spanish nun uses recycling program to help New York's poor» (en anglès). www.efe.com, 24 December 2019.
* ↑ DeGeorge, Gail. «Brooklyn recycling center creates community while serving those in need». Catholic Philly, 28-07-2016.
# Tony Parker

William Anthony "Tony" Parker fill (Bruges - 17 de maig de 1982), és un exjugador francès de bàsquet, amb doble ciutadania estatunidenca. Va jugar 18 temporades a l'NBA (17 amb els San Antonio Spurs i l'última amb Charlotte Hornets) i fou capità de la selecció de bàsquet de França.

## Carrera esportiva

Parker va néixer en una família que tenia forts lligams amb l'esport professional. Després de jugar durant dos anys a la Lliga francesa de bàsquet, va entrar al Draft del 2001 de la mà dels Spurs i molt ràpidament es va convertir en el seu base titular, Juntament amb Tim Duncan i Emanuel Ginóbili va ajudar els Spurs a guanyar 4 anells de campió de l'NBA, sent escolilt MVP de la final de l'NBA 2006-07. Va ser escollit 6 vegades pel Partit de les Estrelles de l'NBA i el seu dorsal, el número 9, va ser retirat tant per l'equip texà com pel combinat francès.
Va estar casat amb l'actriu Eva Longoria, coneguda principalment pel seu paper a "Desperate Housewives".

## Palmarès
### NBA

* Campió NBA en 2003, 2005, 2007 i 2014.
* Campió de la Conferència Oest en 2003, 2005, 2007, 2013 i 2014.
* Campió de la DivisióMidwest en 2002 i 2003.
* Campió de la DivisióSouthwest en 2005, 2006, 2009, 2011, 2012, 2013, 2014 i 2016.

### Selecció francesa

Va disputar 181 partits internacionals, anotant 2.741 punts (15,14 ppp), amb un rècord de 37 punts contra Turquia, en partit classificatori per l'Eurobasket de 2009.
* Campionat d'Europa junior: Or en 2000.
* Campionat d'Europa: Bronze en 2005 i 2015, Plata en 2011, Or en 2013.

## Referències

* ↑ «Tony Parker se retira tras cuatro anillos y 18 temporadas NBA» (en castellà), 10-06-2019. [Consulta: 9 desembre 2023].
* ↑ The Import of Winning Arxivat 16 July 2007 a Wayback Machine., The Village Voice.
* ↑ Smeets, Mart. «Als Tony mist, gaan 'les Bleus' de mist in» (en neerlandès). Trouw, 26-09-2015. [Consulta: 2 setembre 2016].
* ↑ (anglès) Profil de Tony Parker au moment de la draft sur nba.com.
* ↑ Tony Parker Info Page – Bio Arxivat 21 February 2007 a Wayback Machine., nba.com, Retrieved 17 June 2007
* ↑ «Tony Parker se retira con 4 anillos de campeón» (en castellà), 11-06-2019. [Consulta: 9 desembre 2023].
* ↑ Parker, Spurs Close Out Cavs for Fourth Title, nba.com, 15 June 2007, Retrieved 15 June 2007
* ↑ «Tony Parker, el 'big three', las dinastías y los San Antonio Spurs» (en castellà), 10-06-2019. [Consulta: 9 desembre 2023].
* ↑ «San Antonio Spurs retirará número de Tony Parker | TUDN NBA | TUDN» (en castellà). [Consulta: 9 desembre 2023].
* ↑ «Francia retirará el 9 de Tony Parker» (en castellà), 23-04-2023. [Consulta: 9 desembre 2023].
* ↑ Silverman, Steve, "Eva Longoria, Tony Parker Finalize Divorce", people.com, 31 January 2011, accessed 19 October 2021.
* ↑ «Historique des matches». Fédération française de basket-ball.
# Atmel

Atmel Corporation fou una companyia de disseny i fabricació de semiconductors, especialitzada en sistemes incrustats, fundada el 1984. L'empresa operà fins al 2016, quan fou adquirida per Microchip Technology per un valor d'aproximadament 3.560 milions de dòlars.
L'any 2008, la companyia estava formada per quatre divisions que ingressaven aproximadament 1.500 milions de dòlars anualment. El primer segment es dedicava al desenvolupament i fabricació de circuits integrats d'aplicació específica (ASICs) i representava el 29% dels ingressos de la companyia. La unitat de microcontroladors ingressava el 33% de les vendes de l'empresa i oferia microcontroladors estàndard i de propietat. La divisió de memòria no-volàtil (EEPROM i flaix) aconseguia un 22% dels ingressos. Finalment, el segment de radiofreqüència i automotriu representava el 16% dels ingressos. Els productes d'Atmel es feien servir en nombroses aplicacions i mercats, incloent-hi el sector aeroespacial, industrial, multimèdia, automotriu i de defensa.
El 2016, l'empresa Microchip Technology va adquirir Atmel per uns 3.560 milions de dòlars, en un acord negociat per JPMorgan Chase i Qatalyst.

## Referències

* ↑ Langbridge, 2013, p. 95.
* 1 2 Picker, Leslie «Microchip Technology to Buy Atmel for Nearly $3.6 Billion». The New York Times, 19-01-2016 [Consulta: 12 desembre 2022].
* 1 2 Plunkett, 2010, p. 184.
* ↑ Assis, Claudia «Microchip Technology buys chip maker Atmel in $3.56 billion deal». MarketWatch, Inc., 19-01-2016 [Consulta: 24 desembre 2022].

## Bibliografia

* Langbridge, James A. Professional Embedded ARM Development. Indianapolis: John Wiley & Sons, 2013, p. 288. ISBN 9781118887820 [Consulta: 12 desembre 2022].
* Plunkett, Jack W. Plunkett's Infotech Industry Almanac 2010: The Only Comprehensive Guide to InfoTech Companies And Trends. Plunkett Research, Ltd., 2010, p. 697. ISBN 978-1593921620 [Consulta: 24 desembre 2022].

## Enllaços externs

* Web oficial d'Atmel (anglès)
# Newton Falls

Newton Falls és una població dels Estats Units a l'estat d'Ohio. Segons el cens del 2000 tenia 5.002 habitants.

## Demografia

Segons el cens del 2000, Newton Falls tenia 5.002 habitants, 2.171 habitatges, i 1.346 famílies. La densitat de població era de 847,1 habitants per km².
Dels 2.171 habitatges en un 28,9% hi vivien nens de menys de 18 anys, en un 46,1% hi vivien parelles casades, en un 12,1% dones solteres, i en un 38% no eren unitats familiars. En el 33,3% dels habitatges hi vivien persones soles el 14,9% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,3 i el nombre mitjà de persones que vivien en cada família era de 2,95.
Per edats la població es repartia de la següent manera: un 24,8% tenia menys de 18 anys, un 8% entre 18 i 24, un 29,1% entre 25 i 44, un 22,2% de 45 a 60 i un 15,9% 65 anys o més.
L'edat mediana era de 37 anys. Per cada 100 dones de 18 o més anys hi havia 85,7 homes.
La renda mediana per habitatge era de 32.827 $ i la renda mediana per família de 41.250 $. Els homes tenien una renda mediana de 34.067 $ mentre que les dones 21.992 $. La renda per capita de la població era de 16.039 $. Aproximadament el 8,1% de les famílies i el 10,5% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Newton Falls». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 9 agost 2010].
* ↑ «Geographic Comparison Table- Newton Falls». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 9 agost 2010].
# Crangonoïdeus

Els crangonoïdeus (Crangonoidea) són una superfamília de crustacis decàpodes de l'infraordre dels carideus.

## Taxonomia

La superfamília Crangonoidea inclou espècies en dues famílies:
* Família Crangonidae Haworth, 1825
* Família Glyphocrangonidae Smith, 1884
Només els crangònids tenen representació a les costes mediterrànies.

## Referències

* ↑ «WoRMS - World Register of Marine Species - Crangonoidea Haworth, 1825». [Consulta: 27 setembre 2021].
* ↑ «Història Natural dels Països Catalans. Enciclopèdia Catalana. Vol 9, "Artròpodes I"». [Consulta: 27 setembre 2021].
# DFD

DFD té els següents significats:
* Federació Democràtica de Dones d'Alemanya (del seu nom en alemany Demokratischer Frauenbund Deutschlands), organització feminista de la República Democràtica Alemanya
* Dietrich Fischer-Dieskau, baríton, director d'orquestra i musicòleg alemany
* Dog Fashion Disco, grup de heavy metal originari de Rockville (Maryland), als Estats Units
* Dia de la Llibertat dels Documents (del seu nom en anglès Document Freedom Day), jornada mundial anual dedicada al format obert organitzada per la FSFE
* Diccionari Digital de Cognoms d'Alemanya (del seu nom en alemany Digitales Familiennamenwörterbuch Deutschlands), servei digital d'informació sobre cognoms d'Alemanya
* Diagrama de flux de dades, representació del flux de dades a través d'un sistema d'informació
* Carn DFD (de l'acrònim en anglès Dark-Firm-Dry), anomalia de la carn provocada per l'estrès que sofreix el bestiar
* Depth from defocus, sistema d'autoenfocament fotogràfic desenvolupat per Panasonic
* Dfd també és el codi a la classificació climàtica de Köppen del clima subàrtic amb hiverns molt freds